**Sauve qui peut**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Albumul tău e un salon în care

S-adună fel de fel de lume multă

Şi fiecine aşeaz-o foaie smultă

Din viaţa sa, în versuri răbdătoare.

Acum doreşti cu pana mea incultă

Şi eu să trec prin mândra adunare?

Dar ea de-amicii tăi sfială are

Şi de-oi vorbi, au cine mă ascultă?

Spre a-ţi aminti trecutele petreceri

Condeiu-n mână tu mi-l pui cu sila.

De la oricare-un snop de fraze seceri,

Apoi le răsfoieşti filă cu filă.

Viclean te bucuri de-ale noastre-ntreceri,

Privind în vrav prostia imobilă.